רמת ישראל

רמת ישראל היא שכונה במזרח תל אביב. היא תחומה בין הרחובות השלום, משה דיין והגבורה. ממערב לה שכונת ביצרון, מצפון בית הקברות נחלת יצחק, ממזרח העיר גבעתיים ומדרום בסיס צבאי ושכונת תל חיים.

היסטוריה 
השכונה הוקמה ב-1947 במטרה לספק פתרונות דיור זמניים ליהודים שהתגוררו בשכונות כגון מחנה יוסף ונווה שלום, והיו חשופים לירי ממנשייה ומיפו הסמוכות. בתחילה נקראה השכונה "שיכון פליטי הספר", ורחובה הראשי של השכונה נקרא רחוב פליטי הספר גם כיום. ב-1959 שונה שם השכונה לרמת ישראל, על שמו של ישראל רוקח, שיזם את הקמתה כראש העירייה, והלך לעולמו באותה שנה.

בתי השכונה קטנים וצמודי קרקע, וחלק מרחובותיה מיועדים להולכי רגל בלבד. במשך זמן רב סבלה השכונה מתדמית נמוכה, אך החל משנות ה-90 הפכו הבתים, הכוללים גינות קטנות, למבוקשים יותר, והשכונה החלה לחדש את פניה.

בשכונה בית ספר תיכון אחד, התיכון הממלכתי-דתי "ישורון" (עירוני י"ז), וכן מתנ"ס. בית הספר היסודי המשמש את תושבי השכונה הוא בית הספר ע"ש דוד בלוך בשכונת ביצרון הסמוכה.

רוב שמות הרחובות בשכונה הם שמות פרחים. לשכונה קבוצת כדורגל ייצוגית בשם הפועל רמת ישראל המשחקת בליגה ב' דרום א'.

קישורים חיצוניים
 רמת ישראל באתר "תל אביב 100"
 

תל אביב-יפו: שכונות
הנצחת ישראל רוקח